Ego Manasses, Dei gratia Aurelianensis ecclesie minister humilis, universis ad quos littere iste pervenerint notum fieri volumus quatenus, cum ex petitione Sevini, abbatis de Vado Ulmi, dominus rex Francorum Ludovicus, sterilitatem loci considerans, sapientum virorum usus consilio, memoratam abbatiam transferri voluisset eamque per quatuor leugas ad minus a cenobio sancti Benedicti distantem amoveri, usque ad festum sancti Remigii proximo futurum in manu cepisset, nos domini regis autoritate et voluntate usi, memoratique abbatis fratrumque suorum petitione requisiti, idipsum statuimus, et ex tunc in eodem loco abbatiam manere inhibuimus eamque perpetuo inde removendam confirmavimus et confirmamus. Omnes autem illos qui huic concessioni domini regis et statuitioni nostre contradicere presumpserint autoritate Dei et nostra anathemati supponimus. Sciant autem universi quod memoratus abbas Sevinus in presentia bonorum virorum, Meldensis abbatis de Chagia et quorumdam aliorum religiosorum, cum fratribus suis jam dictam petitionem fecit et a festo sancti Remigii proximo abbatiam a loco memorato amoveri membrumque abbatie antedicte fieri fideliter compromisit. Actum anno incarnati Verbi M°C°LX°IX°, ordinatis in ecclesia sancte Crucis majoribus personis H[ugone] decano, L[etoldo] subdecano, W[illelmo] cantore, M[anasse] capicerio.